**Кантрольны дыктант**

**9 клас**

**Сапёр**

Любая салдацкая служба нялёгкая, а сапёрская ці не самая цяжкая і небяспечная. Там, дзе пройдуць танкі, а за імі пяхота, перш пройдуць сапёры, бо яны павінны абясшкодзіць міны, пракласці шлях войску. Нездарма кажуць, што сапёр памыляецца адзін раз. Яго памылка варта жыцця.

Ён быў смелы і мужны, наш салдат-сапёр. Сотні мін размініраваў ён, мосцячы доўгую дарогу да Перамогі.

Ён вярнуўся дадому, спадзеючыся, што будзе займацца мірнай працай хлебароба. Ды дома чакала бяда. На нямецкай міне, што засталася ў зямлі, падарваўся яго сын. На вайне салдат бачыў нямала смерцяў, але ссівеў у трыццаць пяць гадоў, перажыўшы смерць сына-падлетка.

Аднойчы ён пачуў, што ў гарадской бальніцы ёсць цэлая палата дзяцей, якія падарваліся на мінах. Салдат зазірнуў у тую палату і быў уражаны не менш, чым смерцю сына. Асабліва запомніўся яму дванаццацігадовы хлопчык, у якога замест вачэй былі чорныя правалы. У сэрца сапёра запалі словы хлопчыка: “ Я не бачу сонца…”

І салдат зноў апрануў шынель. ( 142 словы )

*Паводле М. Гіля*